2.  ปัจจัยความเสี่ยง

ความเสี่ยงจากภาวะเงินเฟ้อ

ความเสี่ยงทางเศรษฐกิจที่สำคัญในเรื่องของปัจจัยด้านราคาอาหารและราคาน้ำมันมีแนวโน้มสูงขึ้นและมีปัจจัยที่ไม่ปกติเกิดขึ้น
เช่น ภัยพิบัติทางธรรมชาติที่สร้างความเสียหายแก่ผลผลิตอาหาร
หรือปัจจัยด้านความไม่สงบในตะวันออกกลางและแอฟริกาเหนือขยายขอบเขตและยืดเยื้อจะเป็นแรงส่งให้ราคาน้ำมันทะยานขึ้นอย่างรวดเร็ว
และทำให้สถานการณ์เงินเฟ้อร้ายแรงกว่าที่คาดการณ์ไว้
ซึ่งอาจจะเป็นตัวฉุดเศรษฐกิจโลกและไทยให้กลับมาชะลอตัวได้
นอกจากนี้อาจสร้างความเสี่ยงต่อโอกาสเกิดภาวะ Stagflation
หรือสภาวะที่เศรษฐกิจอ่อนแอแต่เงินเฟ้อกลับมีระดับสูง

นอกจากนี้ความวุ่นวายทางการเมืองในประเทศและการเลือกตั้งใหม่ที่กำลังจะเกิดขึ้น
จะทำให้เกิดความไม่แน่นอนทางการเมืองในระยะข้างหน้าอาจเป็นปัจจัยที่ส่งผลกระทบถึงความต่อเนื่องเชิงนโยบาย
และมีผลให้โครงการลงทุนต่างๆ ของภาครัฐอาจจะต้องล่าช้าไปกว่าแผนการที่วางไว้

อย่างไรก็ตาม
บริษัทและบริษัทย่อยมีนโยบายให้ความสำคัญกับการติดตามภาวะเศรษฐกิจและผลกระทบต่างๆอย่างใกล้ชิด
รวมถึงเน้นกระจายความเสี่ยงในการทำธุรกิจให้คลอบคลุมอุตสาหกรรมต่างๆในประเทศ
และรวมไปถึงการหาตลาดใหม่ๆในต่างประเทศ นอกจากนี้บริษัทย่อยราย บริษัท สเตนเลสทางเลือก
จำกัด
ก็มีศักยภาพในการเสนอสเตนเลสเกรดทางเลือกแก่ผู้ประกอบการในกรณีที่ต้นทุนวัตถุดิบเกรดที่ใช้ในปัจจุบันอยู่มีราคาสูงขึ้นมาก

1.  ความเสี่ยงจากการแข็งของค่าเงินบาท

            ในปี 2553 ความเคลื่อนไหวของเงินบาทถูกจับตามองอย่างใกล้ชิด
เนื่องจากแม้เงินบาทจะไม่ใช่สกุลเงินที่แข็งค่ามากที่สุดในภูมิภาคเอเชีย
แต่หลากหลายปัจจัยก็หนุนให้เงินบาทปรับตัวในทิศทางที่แข็งค่าขึ้นค่อนข้างชัดเจน
โดยเฉพาะในช่วงครึ่งปีหลัง  ทั้งนี้
อัตราการแข็งค่าของเงินบาทเริ่มแข็งค่าขึ้นมากเมื่อเปรียบเทียบกับสกุลเงินต่างๆในภูมิภาค 
          
โดยปัจจัยแวดล้อมสำคัญที่ทำให้เงินบาทปรับตัวในทิศทางที่แข็งค่าขึ้นอย่างต่อเนื่องอย่างน้อยประกอบด้วยสาม
ปัจจัยหลัก ได้แก่ ความอ่อนแอของเงินดอลลาร์ฯ โดยเฉพาะเมื่อเทียบกับสกุลเงินในภูมิภาคเอเชีย
การขายเงินดอลลาร์จากผู้ส่งออกซึ่งมีมากกว่าความต้องการใช้จากผู้นำเข้า
และกระแสเงินทุนไหลเข้าจากต่างประเทศซึ่งมีแรงหนุนจากปัจจัยพื้นฐานทางเศรษฐกิจที่แข็งแกร่งของไทย
รวมถึงความแตกต่างระหว่างอัตราดอกเบี้ยไทยและสหรัฐ
บริษัทมีฐานลูกค้าในอุตสาหกรรมเครื่องใช้ไฟฟ้า และ ยานยนต์ ในสัดส่วนที่สูง
ซึ่งลูกค้าเหล่านี้เป็นผู้ประกอบการในการส่งออกด้วยซึ่งได้รับผลกระทบจากค่าเงินที่แข็งทำให้มีต้นทุนที่สูงขึ้นด้วย

อย่างไรก็ตามการแข็งตัวขึ้นของค่าเงินบาทเป็นการแข็งค่าซึ่งยังสอดคล้องกับค่าเงินในภูมิภาค และ
เงินบาทแข็งค่าขึ้นน้อยกว่าค่าเงินเยนประเทศญี่ปุ่น
ซึ่งเป็นผู้ผลิตใหญ่และส่งออกในอุตสาหกรรมยานยนต์และเครื่องใช้ไฟฟ้า
ผลกระทบต่อการส่งออกจึงยังอยู่ในลักษณะที่ลูกค้าส่วนใหญ่สามารถบริหารจัดการความเสี่ยงและความสามารถในการแข่งขันได้
บริษัทได้มีการสนทนาและติดตามผลกระทบในเรื่องดังกล่าวอย่างสม่ำเสมอ

  2.3 ความเสี่ยงจากการปรับตัวสูงขึ้นของอัตราดอกเบี้ย

ความเสี่ยงจากภาวะเงินเฟ้อจะทำให้ทิศทางอัตราดอกเบี้ยน่าจะอยู่ในช่วงขาขึ้นไปในปีปัจจุบัน และ
ต่อเนื่องในปี 2554 โดยอัตราดอกเบี้ยอาจจะถึงระดับสูงสุดปลายปี 2554
อัตราดอกเบี้ยจะทยอยปรับเพิ่มขึ้นผ่านอัตราดอกเบี้ยนโยบายเพื่อควบคุมไม่ให้เกิดฟองสบู่และเกิดปัญหาเสถียรภาพทางเศรษฐกิจในระยะปานกลาง
แต่จะทำให้ค่าเงินบาทแข็งค่าขึ้นอีกนอกเหนือจากปัจจัยเรื่องสภาพคล่องในระบบการเงินโลก

ณ วันที่ 31 มีนาคม 2553- 2554 บริษัท และบริษัทย่อย มีภาระหนี้เงินเบิกเกินบัญชี
เงินกู้ยืมระยะสั้นและเจ้าหนี้ทรัสต์รีซีทค้างชำระสุทธิอยู่จำนวน 323.19 ล้านบาท และ 307.05
ล้านบาท ดังนั้นหากอัตราดอกเบี้ยมีการปรับตัวสูงขึ้นในอนาคต
อาจจะส่งผลกระทบต่อผลการดำเนินงานของบริษัทฯได้

อย่างไรก็ตาม
ในเรื่องดังกล่าวบริษัทฯได้ให้ความสำคัญกับการบริหารต้นทุนทางการเงินอย่างงระมัดระวัง
โดยเลือกใช้สินเชื่อจากสถาบันการเงินที่คิดอัตราดอกเบี้ยต่ำ
รวมไปถึงการบริหารการหมุนเวียนสินค้าคงเหลือให้มีประสิทธิภาพมากขึ้นและลดปริมาณสินค้าคงเหลือลงเพื่อลดภาระเงินกู้

4.  ความเสี่ยงจากการผันผวนของราคาเหล็กกล้าไร้สนิมรีดเย็น

เหล็กกล้าไร้สนิมรีดเย็นหรือสเตนเลสรีดเย็นเป็นวัตถุดิบสำคัญของบริษัท
ซึ่งการเคลื่อนไหวของราคาเหล็กกล้าไร้สนิมรีดเย็นในประเทศจะมีการเปลี่ยนแปลงตามอุปสงค์และอุปทานของผู้ผลิตและผู้ใช้เหล็กกล้าไร้สนิมรีดเย็นทั่วโลก
และเนื่องจากเหล็กกล้าไร้สนิมประกอบด้วยส่วนผสมที่สำคัญคือ โครเมียม นิเกิล และคาร์บอน
ดังนั้นราคาของส่วนผสมที่เป็นวัตถุดิบดังกล่าวโดยเฉพาะนิเกิลซึ่งเป็นส่วนประกอบหลักนั้นจะมีส่วนสำคัญที่ทำให้ราคาของเหล็กกล้าไร้สนิมรีดเย็นทั่วโลกผันแปร

อย่างไรก็ตาม
บริษัทมีการติดตามราคาวัตถุดิบอย่างใกล้ชิดเพื่อประเมินสถานการณ์และแนวโน้มของราคาวัตถุดิบเพื่อนำมาประกอบการพิจารณาตัดสินใจในการสั่งซื้อและบริหารจัดการวัตถุดิบคงคลังให้มีความเหมาะสมและรวดเร็วสอดคล้องกับราคาตลาดโลกของวัตถุดิบเพื่อลดผลกระทบจากความผันผวนด้านราคาของวัตถุดิบ
นอกจากนี้บริษัทได้เน้นการทำธุรกิจโดยให้เกิดประโยชน์สูงสุดกับลูกค้าด้วยบริการและผลิตภัณท์ที่มีคุณภาพ

[][]

  2.5 ความเสี่ยงจากการพึ่งพิงผู้ผลิตวัตถุดิบที่สำคัญ

  2.5.1 ความเสี่ยงจากการพึ่งพิงผู้ผลิตและจัดจำหน่ายม้วนเหล็กกล้าไร้สนิมรีดเย็น

วัตถุดิบหลักของบริษัท คือ ม้วนเหล็กกล้าไร้สนิมรีดเย็น (cold rolled stainless steel
coil) โดยงวดปีบัญชี 2553 และ งวดปีบัญชี 2554
บริษัทสั่งซื้อม้วนเหล็กกล้าไร้สนิมรีดเย็นจากผู้ผลิตในประเทศที่สำคัญ ได้แก่ บริษัท ไทยน๊อคซ์
สเตนเลส จำกัด (มหาชน) คิดเป็นสัดส่วนร้อยละ 34.38 และร้อยละ 34.48
ของยอดซื้อรวมตามลำดับ
จากการที่มีผู้ผลิตเหล็กกล้าไร้สนิมรีดเย็นรายใหญ่ในประเทศเพียงรายเดียว และ กฏหมาย
Anti-Dumping Law ล่าสุดที่ประกาศใช้ในเดือน กุมภาพันธ์ 2554
ทำให้การจัดหาวัตถุดิบเหล็กกล้าไร้สนิมรีดเย็นจากหลายประเทศในเอเชียเป็นไปได้น้อยเนื่องจากมีต้นทุนวัตถุดิบที่จัดหาสูงกว่าการจัดหาภายในประเทศ
นอกจากนี้การจัดหาเหล็กกล้าไร้สนิมรีดเย็นจากต่างประเทศจะต้องใช้เวลาในการขนส่ง
ทำให้บริษัทมีความเสี่ยงจากการขาดแคลนวัตถุดิบในกรณีที่ผู้ผลิตรายใหญ่ในประเทศดังกล่าวไม่สามารถจัดส่งวัตถุดิบให้กับบริษัทได้ตามกำหนด
และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตและแปรรูปสินค้าตามที่ได้รับคำสั่งซื้อสินค้าจากลูกค้า

อย่างไรก็ตาม บริษัทได้มีการวางแผนการสั่งซื้อวัตถุดิบล่วงหน้าโดยนำระบบการจัดการห่วงโซ่อุปทาน
หรือ Supply Chain Management มาใช้
ทำให้มีการประมาณการยอดการสั่งซื้อวัตถุดิบล่วงหน้าได้อย่างมีประสิทธิภาพและจากการดำเนินงานของบริษัทในอดีตที่ผ่านมา
บริษัทยังไม่เคยประสบปัญหาขาดแคลนวัตถุดิบ
ประกอบกับบริษัทสั่งซื้อม้วนเหล็กกล้าไร้สนิมรีดเย็นจากผู้ผลิตดังกล่าวเป็นเวลานานและมีความสัมพันธ์ที่ดีกับผู้ผลิตม้วนเหล็กกล้าไร้สนิมรีดเย็นดังกล่าว
ทำให้บริษัทเชื่อมั่นว่าจะไม่ได้รับผลกระทบหรือความเสียหายใดๆ
ในการสั่งซื้อวัตถุดิบจากผู้ผลิตดังกล่าว

  2.5.2 ความเสี่ยงจากการพึ่งพิงผู้ผลิตสเตนเลสเกรดเฉพาะ

  บริษัทย่อยราย บริษัท สเตนเลสทางเลือก จำกัด
  ประกอบธุรกิจจำหน่ายผลิตภัณฑ์สเตนเลสเกรดเฉพาะ
  โดยบริษัทเป็นผู้จัดหาผลิตภัณฑ์สเตนเลสเกรดเฉพาะดังกล่าว
  ปัจจุบันบริษัทซื้อสเตนเลสเกรดเฉพาะส่วนใหญ่จาก Nippon Metal Industry Co., Ltd.
  ประเทศญี่ปุ่น โดยปัจจุบันบริษัท และบริษัทย่อยรายบริษัท สเตนเลสทางเลือก จำกัด
  เป็นคู่ค้าเพียงรายเดียวในประเทศไทยของ Nippon Metal Industry Co., Ltd.
  โดยงวดปีบัญชี 2553 และ งวดปีบัญชี 2554 บริษัทสั่งซื้อสเตนเลสเกรดพิเศษจาก Nippon
  Metal Industry Co., Ltd. คิดเป็นสัดส่วนร้อยละ 20.30 และร้อยละ 14.72
  ของยอดซื้อรวมตามลำดับ
  บริษัทจึงมีความเสี่ยงจากการพึ่งพิงผู้ผลิตสเตนเลสเกรดเฉพาะรายดังกล่าว
  และอาจขาดแคลนสเตนเลสเกรดเฉพาะในกรณีที่ผู้ผลิตรายดังกล่าวไม่สามารถจัดส่งวัตถุดิบให้แก่บริษัทได้ตามกำหนด
  และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตและแปรรูปสินค้าตามที่ได้รับคำสั่งซื้อสินค้าจากลูกค้า

ที่ผ่านมาบริษัทสั่งซื้อสเตนเลสเกรดเฉพาะจาก Nippon Metal Industry Co., Ltd.
ประเทศญี่ปุ่น และบริษัทสั่งซื้อสเตนเลสเกรดเฉพาะจาก Nippon Metal Industry Co., Ltd.
เพียงรายเดียวเนื่องจากผู้ผลิตรายดังกล่าวสามารถผลิตสเตนเลสเกรดเฉพาะได้อย่างมีคุณภาพมากกว่าและเป็นที่ยอมรับจากลูกค้าเมื่อเทียบกับผู้ผลิตสเตนเลสเกรดเฉพาะจากประเทศจีนและอินเดีย

อย่างไรก็ตาม
บริษัทมีความสัมพันธ์อันดีกับผู้ผลิตสเตนเลสเกรดเฉพาะรายดังกล่าวเนื่องจากได้ร่วมมือกันพัฒนาสเตนเลสเกรดเฉพาะนิกเกิลต่ำที่มีคุณภาพร่วมกันในประเทศไทยและต่างประเทศภายใต้เครื่องหมายการค้า
D-STAINLESS รวมถึงการออกงานแสดงสินค้าร่วมกันทั้งในประเทศ และต่างประเทศ

  2.5.3 ความเสี่ยงจากการพึ่งพิงผู้ผลิตเหล็กชุบสังกะสี

บริษัทประกอบธุรกิจจำหน่ายและแปรรูปเหล็กชุบสังกะสี
ปัจจุบันบริษัทซื้อเหล็กชุบสังกะสีจากผู้ผลิตในประเทศเพียงรายเดียว คือ บริษัท กรุงเทพผลิตเหล็ก
จำกัด (มหาชน) โดยงวดปีบัญชี 2553 และ งวดปีบัญชี 2554 บริษัทสั่งซื้อเหล็กชุบสังกะสีจากบริษัท
กรุงเทพผลิตเหล็ก จำกัด (มหาชน) คิดเป็นสัดส่วนร้อยละ 10.96 และร้อยละ 10.41
ของยอดซื้อรวม บริษัทจะนำเหล็กชุบสังกะสีมาแปรรูปตามขนาดที่ลูกค้ากลุ่มเป้าหมายต้องการ
บริษัทจึงมีความเสี่ยงจากการพึ่งพิงผู้ผลิตเหล็กชุบสังกะสีรายดังกล่าว
และความเสี่ยงจากการขาดแคลนเหล็กชุบสังกะสีในกรณีที่ผู้ผลิตรายดังกล่าวไม่สามารถจัดส่งวัตถุดิบให้กับบริษัทได้ตามกำหนด
และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้แผนการผลิตและแปรรูปสินค้าตามที่ได้รับคำสั่งซื้อสินค้าจากลูกค้า
ที่ผ่านมาบริษัทสั่งซื้อเหล็กชุบสังกะสีจากบริษัท กรุงเทพผลิตเหล็ก จำกัด (มหาชน)
เพียงรายเดียวเนื่องจากผู้ผลิตรายดังกล่าวสามารถผลิตเหล็กชุบสังกะสีได้มีคุณภาพ
ทำให้บริษัทสามารถแปรรูปตามขนาดต่างๆ ได้ตามความต้องการของลูกค้ากลุ่มเป้าหมาย

อย่างไรก็ตาม บริษัทมีการวางแผนการสั่งซื้อเหล็กชุบสังกะสีล่วงหน้า
และบริษัทมีความสัมพันธ์ที่ดีกับผู้ผลิตเหล็กชุบสังกะสีรายดังกล่าว
และจากการดำเนินงานของบริษัทในอดีตที่ผ่านมา
บริษัทยังไม่เคยประสบปัญหาขาดแคลนเหล็กชุบสังกะสี

2.6 ความเสี่ยงเกี่ยวกับการย้ายฐานการผลิตของลูกค้าซึ่งเป็นผู้ประกอบการในอุตสาหกรรมต่างๆ

ผลิตภัณฑ์สเตนเลสของบริษัทและบริษัทย่อยจำหน่ายแก่ลูกค้าในประเทศโดยลูกค้าดังกล่าวส่วนใหญ่เป็นผู้ประกอบการจากต่างประเทศที่มาตั้งโรงงานในประเทศไทย
ซึ่งเป็นผู้ประกอบการในอุตสาหกรรมต่างๆ เช่น อุตสาหกรรมเครื่องใช้ไฟฟ้า อุตสาหกรรมก่อสร้าง
อุตสาหกรรมคอมพิวเตอร์ อุตสาหกรรมยานยนต์ เป็นต้น โดยใน งวดปีบัญชี 2553
บริษัทและบริษัทย่อยมียอดขายในประเทศจำนวน 1,907.59 ล้านบาท คิดเป็นสัดส่วนร้อยละ 96.81
ของยอดขายรวม และในงวดปีบัญชี 2554 บริษัทและบริษัทย่อยมียอดขายในประเทศจำนวน 2,350
ล้านบาท คิดเป็นสัดส่วนร้อยละ 97.31 ของยอดขายรวม
บริษัทและบริษัทย่อยจึงมีความเสี่ยงเกี่ยวกับการย้ายฐานการผลิตของลูกค้าซึ่งเป็นผู้ประกอบการในอุตสาหกรรมต่างๆ
ไปประเทศอื่นๆ อันอาจส่งผลกระทบต่อยอดขายของบริษัทและบริษัทย่อย

อย่างไรก็ตาม เมื่อพิจารณาจากมูลค่าของผู้ขอรับการส่งเสริมการลงทุน
ตามคำให้สัมภาษณ์ของเลขาธิการ BOI ซึ่งเชื่อว่า แนวโน้มการส่งเสริมการลงทุนในปี 2554
จะไม่ต่ำกว่า 4 แสนล้านบาท จากปี 2553 ที่มีการส่งเสริมการลงทุนไปทั้งสิ้น 4.47 แสนล้านบาท
โดยอุตสาหกรรมที่คาดว่า จะขยายตัวต่อเนื่องในปีนี้ ได้แก่ อาหารแปรรูป ยานยนต์และชิ้นส่วน
เครื่องใช้ไฟฟ้าและอุปกรณ์อิเล็กทรอนิกส์ พลังงาน ไฟฟ้า รวมถึงปิโตรเคมี
เนื่องจากมีความชัดเจนเกี่ยวกับแนวทางการลงทุนในพื้นที่ นิคมอุตสาหกรรมมาบตาพุด 
นอกจากนี้ประเทศไทยยังมีความได้เปรียบเชิงเปรียบเทียบในด้านการจัดหาวัตถุดิบ
สาธารณูปโภคพื้นฐาน และการขนส่งที่ประหยัดในด้านระยะทาง
รวมทั้งหากลูกค้าดังกล่าวจะย้ายฐานการผลิตบริษัทและบริษัทย่อยจะทราบล่วงหน้าประมาณไม่ต่ำกว่าหนึ่งปีซึ่งจะทำให้สามารถวางแผนปรับเปลี่ยนการผลิตได้
โดยบริษัทและบริษัทย่อยได้มีการติดตามนโยบายการลงทุนของลูกค้าซึ่งเป็นผู้ประกอบการในอุตสาหกรรมต่างๆ
อย่างต่อเนื่องเพื่อนำข้อมูลดังกล่าวมาใช้ในการวางแผนนโยบายการดำเนินธุรกิจและวางแผนการผลิตเพื่อรองรับความเปลี่ยนแปลงต่างๆ
ขณะเดียวกัน
บริษัทมีความหลากหลายในการกระจายธุรกิจเข้าสู่อุตสาหกรรมหลักต่างๆของประเทศเพื่อลดความเสี่ยงต่อการพึ่งพิงอุตสาหกรรมใดอุตสาหกรรมหนึ่งในประเทศโดยเฉพาะและยังมีการส่งออกไปยังตลาดต่างประเทศ
นอกจากนี้ยังได้บริการลูกค้าด้วยการจัดหาวัตถุดิบคุณภาพในเกรดต่างๆที่หลากหลาย
รวมไปถึงการแปรรูปเพื่อเพิ่มมูลค่าในด้วยกระบวนการผลิตที่มีคุณภาพ เช่นบริษัทย่อยรายบริษัท ออโต้
เม็ททอล จำกัด ได้กระจายความเสี่ยงโดยการจำหน่ายสินค้าประเภทท่อสเตนเลส
ประเภทท่อไอเสีย ไปยังอุตสาหกรรมรถยนต์ และอุตสาหกรรมรถจักรยานยนต์
รวมทั้งบริษัทย่อยรายบริษัท สเตนเลสทางเลือก จำกัด ซึ่งเป็นผู้จำหน่ายสเตนเลสเกรดเฉพาะ
มีศักยภาพในการจำหน่ายสินค้าไปยังผู้ประกอบการในอุตสาหกรรมเครื่องใช้ไฟฟ้า
อุตสาหกรรมยานยนต์ อุสาหกรรมคอมพิวเตอร์ และอุตสาหกรรมอาหาร

2.7 ความเสี่ยงเกี่ยวกับการเข้ามาของคู่แข่งขันรายใหม่

ปัจจุบันการประกอบธุรกิจของบริษัทในด้านการแปรรูปสเตนเลส ได้แก่ การจัดหา แปรรูป
ผลิตและจำหน่ายผลิตภัณฑ์สเตนเลส มีผู้ประกอบการในประเทศที่ทำธุรกิจใกล้เคียงกับบริษัทประมาณ
2-3 ราย นอกจากนี้บริษัทย่อยรายบริษัท ออโต้ เม็ททอล จำกัด
ประกอบธุรกิจผลิตและจำหน่ายท่อสเตนเลสประเภทท่อไอเสียสำหรับอุตสาหกรรมยานยนต์ที่ใช้เครื่องจักรเทคโนโลยี
FFX ของประเทศญี่ปุ่น เป็นรายแรกในเอเชียตะวันออกเฉียงใต้ และบริษัทย่อยบริษัท
สเตนเลสทางเลือก จำกัด
ประกอบธุรกิจจำหน่ายผลิตภัณฑ์สเตนเลสเกรดเฉพาะนิกเกิลต่ำจากประเทศญี่ปุ่นเพียงรายเดียวในประเทศไทย
บริษัทและบริษัทย่อยจึงมีความเสี่ยงจากการเข้ามาของคู่แข่งขันรายใหม่
ซึ่งอาจส่งผลกระทบต่อยอดขายและส่วนแบ่งตลาดของบริษัทและบริษัทย่อย

อย่างไรก็ตาม การประกอบธุรกิจของบริษัทและบริษัทย่อยต้องอาศัยปัจจัยต่างๆ เกื้อหนุน
ประกอบด้วย

(1) ความเชี่ยวชาญเฉพาะด้าน
และประสบการณ์ยาวนานในการพัฒนาผลิตภัณฑ์ให้มีคุณภาพและตรงกับความต้องการของลูกค้ากลุ่มเป้าหมายซึ่งเป็นผู้ประกอบการในอุตสาหกรรมต่างๆ
ดังจะเห็นได้จากประสบการณ์การประกอบธุรกิจของบริษัทเป็นระยะเวลากว่า 20 ปี

(2) ต้องอาศัยบุคลากรที่มีความรู้ ความเชี่ยวชาญ และประสบการณ์ในการประกอบธุรกิจ

(3) ต้องอาศัยความสัมพันธ์ในการทำธุรกิจที่ดีและต่อเนื่องกับผู้ผลิต และ
จำหน่ายวัตถุดิบและลูกค้ากลุ่มเป้าหมาย

(4)
การประกอบธุรกิจของบริษัทและบริษัทย่อยต้องใช้เงินลงทุนในเครื่องมือเครื่องจักรที่มีประสิทธิภาพ

(5) บริษัท และบริษัทย่อยรายบริษัท ออโต้ เม็ททอล จำกัด
ได้รับการส่งเสริมการลงทุนจากคณะกรรมการส่งเสริมการลงทุน ได้แก่ สิทธิพิเศษทางภาษี
รวมถึงการได้รับยกเว้นอากรขาเข้าสำหรับวัตถุดิบและวัสดุที่จำเป็นที่ต้องนำเข้ามาจากต่างประเทศ
ได้รับการยกเว้นอากรขาเข้าสำหรับเครื่องจักร

(6) บริษัท และบริษัทย่อย
ยังได้รับการสนับสนุนทางด้านเทคนิคในการผลิตและการตลาดเพื่อสร้างความมั่นใจในด้านคุณภาพ
และ การขยายผลิตภัทฑ์ใหม่ๆ เพื่อเพิ่มฐานลูกค้าของบริษัทได้กว้างขวางมากขึ้น
จากผู้ร่วมลงทุนในบริษัทย่อยคือ Mory Industries Inc. ประเทศญี่ปุ่น

จากปัจจัยดังกล่าวข้างต้นส่งผลให้บริษัทและบริษัทย่อยมีความพร้อมและข้อได้เปรียบที่เหนือกว่าต่อการเข้ามาของผู้ประกอบการรายใหม่

8.  ความเสี่ยงเกี่ยวกับสภาพคล่องและการบริหารจัดการสินค้าคงคลัง

บริษัทและบริษัทย่อยประกอบธุรกิจหลักในด้านการแปรรูปผลิตภัณฑ์สเตนเลสม้วนอย่างครบวงจร
ธุรกิจหลักประกอบด้วยการจัดหา แปรรูป ผลิตและจำหน่ายผลิตภัณฑ์สเตนเลส
สินทรัพย์ที่สำคัญของบริษัทและบริษัทย่อย คือ สินค้าคงเหลือ ณ วันที่ 31 มีนาคม 2553
บริษัทและบริษัทย่อยมีสินค้าคงเหลือจำนวน 463.05 ล้านบาท (คิดเป็นสัดส่วนร้อยละ 33.40
ของสินทรัพย์รวม) และ ณ วันที่ 31 มีนาคม 2554 บริษัทและบริษัทย่อยมีสินค้าคงเหลือจำนวน
525.20 ล้านบาท (คิดเป็นสัดส่วนร้อยละ 35.28 ของสินทรัพย์รวม)
บริษัทจึงมีความเสี่ยงหากสินค้าคงเหลือดังกล่าวไม่มีการหมุนเวียนในระดับที่เหมาะสมซึ่งอาจจะส่งผลต่อสภาพคล่องและฐานะการเงินของบริษัทและบริษัทย่อย

อย่างไรก็ตาม บริษัทและบริษัทย่อยได้นำระบบการจัดการห่วงโซ่อุปทาน (Supply Chain
Management) มาใช้ และได้พัฒนาระบบดังกล่าวอย่างต่อเนื่อง
ส่งผลให้บริษัทและบริษัทย่อยสามารถสั่งซื้อวัตถุดิบได้ในปริมาณที่ต้องการใช้
ผลิตสินค้าได้ตรงกับความต้องการของลูกค้า
และส่งมอบสินค้าให้แก่ลูกค้าได้ตามกำหนดเวลาที่ลูกค้าต้องการ
ซึ่งทำให้บริษัทและบริษัทย่อยมีการบริหารต้นทุนและการบริหารจัดการสินค้าคงคลังที่มีประสิทธิภาพ
ดังจะเห็นได้จากระยะเวลาขายสินค้าของบริษัทและบริษัทย่อย เมื่อพิจารณาจากงบการเงิน ณ วันที่
31 มีนาคม 2553 มีระยะเวลาการขายสินค้าเฉลี่ย 43 วัน และ ณ วันที่ 31 มีนาคม 2554
มีระยะเวลาการขายสินค้าเฉลี่ย 34 วัน
ส่งผลให้ระยะที่ผ่านมาบริษัทมีต้นทุนวัตถุดิบที่เหมาะสมและสภาพคล่องที่แข็งแกร่ง